作者:李白
標題:酬坊州王司馬與閻正字對雪見贈
內容:遊子東南來，自宛適京國。飄然無心雲，倏忽複西北。訪戴昔未偶，尋嵇此相得。愁顏發新歡，終宴敘前識。閻公漢庭舊，沈鬱富才力。價重銅龍樓，聲高重門側。甯期此相遇，華館陪遊息。積雪明遠峰，寒城鎖春色。主人蒼生望，假我青雲翼。風水如見資，投竿佐皇極。